Гуапагъэм и къежьапIэ
Унагъуэм щаджын хуей тхылъхэм я библиотекэу Налшык дэтым щIэджыкIакIуэхэм я конференц щекIуэкIащ.
Зыуэ щыт тхылъ хъумапIэ системэм и Налшык къалэ къудамэм и лэжьакIуэхэмрэ сабий тхакIуэхэмрэ зэгъусэу къызэрагъэпэща мы зэIущIэм щызэпкърахащ зи ныбжьыр илъэс 17 фIэкIа мыхъуа Самарский Михаил и IэдакъэщIэкIхэр.
«Мыр ди зэманым и налкъуту жыпIэ хъунущ», — къыхигъэщащ конференцым кърагъэблэгъа сабий тхакIуэ Къэзан ФатIимэ.
Самарскэм «IуащхьитIым яку дэт хъыринэ», «Ныбжьэгъум папщIэ лэгъупыкъу», «Гуапагъэм и къежьапIэ» зыфIища и IэдакъэщIэкIхэм гулъытэмрэ гущIэгъумрэ лъабжьэ зэрахуэхъуам тхылъхэм я мыхьэнэр нэхъри еIэт. Гъэсэныгъэ дерсхэмкIэ гъэнщIа, фIым укъыхуезыджэ сабий, ныбжьыщIэ литературэр утыку ихьэныр, тхылъ еджэным дихьэх унагъуэхэр абыхэм хэгъэгъуэзэныр къалэн зэщызыщIа лэжьакIуэхэм мыпхуэдэ зэIущIэхэр щIэх-щIэхыурэ ирагъэкIуэкIыну я мурадщ.
